મંગળવારે અમદાવાદમાં સવારથી જ ભારે વરસાદ પડતા સામાન્ય જનજીવન અસ્થ વ્યસ્ત થયું છે. અનેક વિસ્તારોમાં ભારે વરસાદના પગલે પાણી ભરાઇ ગયા છે. વધુમાં સવારે મીઠાખળી અંડરબ્રીજ પણ બંધ કરવામાં આવ્યો હતો. સાથે જ વાસણા બેરેજના પણ બે દરવાજા 1 ફૂટ સુધી ખોલી દેવામાં આવ્યા છે. તો ભારે વરસાદના પગલે કેટલીક શાળાઓએ રજા જાહેર કરી છે. ઉલ્લેખનીય છે કે હવામાન ખાતાએ પણ આગામી બે દિવસો દરમિયાન વરસાદની આગાહી કરી હતી પણ આજે સવારથી જે રીતે ભારે વરસાદ પડ્યો તેના કારણે નોકરી-ધંધાએ જતા લોકોને પારવાર મુશ્કેલીનો સામનો કરવો પડ્યો હતો. વળી ઠેર ઠેર પાણી ભરાતા ટ્રાફિકની સમસ્યા પણ સર્જાઇ હતી.